b'\n_START_ARTICLE_\nDorchester, Dorset\n_START_SECTION_\nPrazgodovina in rimsko obdobje\n_START_PARAGRAPH_\nKorenine Dorchestra segajo v prazgodovino. Prva naselja so nastala okoli 3 km jugozahodno od sodobnega centra mesta v bli\xc5\xbeini gradu Maiden. Veliko \xc5\xbeeleznodobno gradi\xc5\xa1\xc4\x8de je bilo eno izmed najmo\xc4\x8dnej\xc5\xa1ih naselij v predrimski Britaniji. Razli\xc4\x8dna plemena so tam \xc5\xbeivela od 4000 pred na\xc5\xa1im \xc5\xa1tetjem dalje. Leta 43, ko so pri\xc5\xa1li v Britanijo Rimljani, so tu \xc5\xbeiveli Durotrigi. _NEWLINE_Rimljani so premagali lokalna plemena leta 70 in ustanovili posadko, ki se je razvila v mesto, ki so ga Rimljani imenovali Durnovaria, britsko ime, ki vsebuje besedo durn (\'pest\' \xe2\x80\x93 ime mesta se lahko razlaga kot "mesto, ki ima za pest velike kamne"). Zdi se, da so prevzeli ime lokalnega plemena Durotrigi, ki so naseljevali obmo\xc4\x8dje.  Durnovaria je bila omenjena v 4. stoletju v Antoninovem itinerarju, ki je seznam cest in ladijskih zvez v rimskem imperiju. Postala je tr\xc5\xbeno sredi\xc5\xa1\xc4\x8de za okolico, pomembno cestno kri\xc5\xbei\xc5\xa1\xc4\x8de in postojanka, nato pa ena od dveh prestolnic keltskega plemena Durotrigov.  Ostanke rimskega obzidja, ki je obdajalo mesto, je \xc5\xa1e vedno mogo\xc4\x8de videti. Ve\xc4\x8dina je bila prekrita s potmi, ki sestavljajo trg v sodobnem Dorchestru, znanega kot The Walks. Majhen del prvotnega obzidja ostaja blizu mestnega kro\xc5\xbei\xc5\xa1\xc4\x8da Top\'o Town._NEWLINE_Drugi rimski ostanki so \xc5\xa1e: temelji mestne hi\xc5\xa1e v bli\xc5\xbeini grofijske upravne zgradbe. Gradbena dela znotraj obzidja so odkrila rimske najdbe; leta 1936 so odkrili skrivali\xc5\xa1\xc4\x8de 22.000 rimskih kovancev iz 3. stoletja v Ju\xc5\xbeni ulici (South Street); druge rimske najdbe so srebrni in bakreni kovanci, znani kot dornski peniji, zlati prstan, bronast kip rimskega boga Merkurja in velika obmo\xc4\x8dja tlakovanih tal. [6]_NEWLINE_Rimljani so zgradili vodovod (akvadukt) za oskrbo mesta z vodo. Odkrili so ga leta 1900 kot ostanke kanala, vrezanega v kredo okrog hriba. Izvir naj bi bila reka Frome pri Nottonu, pribli\xc5\xbeno 19 km v smeri proti toku. V bli\xc5\xbeini sredi\xc5\xa1\xc4\x8da mesta je Maumbury rings, star britski henge, ki so ga Rimljani spremenili v amfiteater, na severozahodu hriba Poundbury pa drugo predrimsko utrdbo. _NEWLINE_Malo je dokazov, ki ka\xc5\xbeejo na stalno poselitev po umiku rimske uprave iz Britanije. Ime Durnovaria je pre\xc5\xbeivelo v stari vali\xc5\xbean\xc5\xa1\xc4\x8dini kot Durngueir, ki ga je menih Asser zapisal v 9. stoletju. [8] [9] Obmo\xc4\x8dje je ostalo v britskih rokah do sredine 7. stoletja, kar je razvidno iz neprekinjene uporabe rimskega grobi\xc5\xa1\xc4\x8da v bli\xc5\xbeini Poundburyja.\n_START_SECTION_\nSrednji vek\n_START_PARAGRAPH_\nEden prvih napadov Vikingov bi lahko bil v bli\xc5\xbeini Dorchestra okoli leta 790. Po kronikah jih je sprejel kraljevi \xc4\x8dastnik, misle\xc4\x8d, da so trgovci iz druge dr\xc5\xbeave. Ko so pri\xc5\xa1li, so jim naro\xc4\x8dili, kaj naj prinesejo kraljevemu mestu. Vikingi so ga z njegovimi mo\xc5\xbemi vred pobili. _NEWLINE_Od leta 864 so obmo\xc4\x8dje okoli Durnovarie obvladovali Sasi, ki so sebe imenovali Dorsaetas, "Ljudje iz Dora" \xe2\x80\x93 Durnovarie. Prvotno lokalno ime bi lahko bilo Dorn-gweir, staroangle\xc5\xa1ko Dornwary. Mesto je postalo znano kot Dornwaraceaster ali Dornwaracester, kar izhaja iz izvirnega imena Dor/Dorn iz latin\xc5\xa1\xc4\x8dine in kelt\xc5\xa1\xc4\x8dine ,cester je staroangle\xc5\xa1ka beseda za rimsko postajo. To ime se je razvilo v Dorncester/Dornceaster in Dorchester. _NEWLINE_Ob normanski zasedbi Dorchester ni bil pomemben. Normani so zgradili grad, a ni ohranjen. Leta 1364 je bila ustanovljena opatija, a tudi ni ohranjena. V poznem srednjem veku je mesto cvetelo, postalo je uspe\xc5\xa1no trgovsko in industrijsko sredi\xc5\xa1\xc4\x8de Ju\xc5\xbenega Dorseta s tekstilno trgovino in predelovalno industrijo, kar se je nadaljevalo vse do 17. stoletja. V obdobju Edvarda III. (1312\xe2\x80\x931377) so mesto vodili kraljevi namestniki in me\xc5\xa1\xc4\x8dani s svobodnjaki, med vladanjem Jakoba I. (1566\xe2\x80\x931625) jih je bilo 15._NEWLINE_V 17. in 18. stoletju je bilo v Dorchestru ve\xc4\x8d hudih po\xc5\xbearov (leta 1613, 1622, 1725 in 1775). Leta 1613 je bil po\xc5\xbear najbolj uni\xc4\x8dujo\xc4\x8d, posledica je bila, da je bilo uni\xc4\x8denih 300 hi\xc5\xa1 in dve cerkvi (cerkev Vseh svetih in cerkev svete Trojice). Le nekaj mestnih zgradb se je ohranilo do dana\xc5\xa1njih dni, tudi hi\xc5\xa1a sodnika Jeffreysa in Tudorska ubo\xc5\xbenica. Mestna hi\xc5\xa1a s trgom je bila zgrajena leta 1791. _NEWLINE_V 17. stoletju je bilo mesto sredi\xc5\xa1\xc4\x8de izseljevanja puritancev v Ameriko in lokalni rektor John White je ustanovil naselje Dorchester v Massachusettsu. Prvi poskus kolonizacije je bil na Cape Ann, kjer so se naselili ribi\xc4\x8di, vendar je bila zemlja neprimerna, kolonija ni uspela in je bila prestavljena v dana\xc5\xa1nji Salem. Leta 1628 je bila ustanovljena Massachusetts Bay Company s 300 kolonisti, ki so pri\xc5\xa1li v Ameriko za leto in ve\xc4\x8d._NEWLINE_Leta 1642, tik pred angle\xc5\xa1ko dr\xc5\xbeavljansko vojno, je bil Hugh Green katoli\xc5\xa1ki duhovnik. Mesto se je branilo pred rojalisti. Leta 1643 je mesto napadlo 2000 vojakov pod vodstvom Roberta Dormerja, 1. grofa Carnarvonskega. Obramba je bila neustrezna in so se hitro predali. Rojalisti so nekaj \xc4\x8dasa \xc5\xa1e imeli nadzor, vendar so na koncu mesto ponovno zavzeli puritanci. _NEWLINE_Leta 1685 se je vojvoda iz Monmoutha posku\xc5\xa1al upreti, vendar je bilo skoraj 300 njegovih ljudi obsojenih na smrt ali prepeljanih pred sodi\xc5\xa1\xc4\x8de, proces se imenuje "Bloody Assizes", predsedoval je sodnik Jeffreys v Dorchestru.\n_START_SECTION_\nSodobni \xc4\x8dasi\n_START_PARAGRAPH_\nLeta 1833 so tolppudlski mu\xc4\x8deniki ustanovili dru\xc5\xbebo kmetijskih delavcev (Friendly Society of Agricultural Labourers). Sindikati so bili zakoniti, toda ker so \xc4\x8dlani prisegli zvestobo, so jih prijeli in prepeljali v Shire Hall. Pod dvorano so bile celice, v katerih so bivali zaporniki, medtem ko so \xc4\x8dakali na sojenje. Dorchestrski zapor je bil zgrajen v 19. stoletju in je bil uporabljen za pridr\xc5\xbeanje obsojenih, dokler ni bil zaprt decembra 2013. Po na\xc4\x8drtih naj bi tu nastalo 189 stanovanj in muzej._NEWLINE_Dorchester je ostal strnjeno mesto znotraj meja mestnega obzidja do druge polovice 19. stoletja, saj so bila vsa zemlji\xc5\xa1\xc4\x8da, ki so neposredno mejila na zahodu, jugu in vzhodu, v lasti vojvodstva Cornwall. Posesti je obvladoval dvorec Fordington. Obmo\xc4\x8dje je vklju\xc4\x8devalo voja\xc5\xa1nico Marabout iz leta 1794, ubo\xc5\xbenico iz leta 1835, southamptonsko in dorchestrsko \xc5\xbeelezni\xc5\xa1ko postajo in postajo vzhodno od avenije Weymouth iz leta 1847, veliko \xc5\xbeelezni\xc5\xa1ko dru\xc5\xbebo (Great Western Railway ) in njeno postajo iz leta 1857, vodovod iz leta 1854, pokopali\xc5\xa1\xc4\x8de iz leta 1856 in policijsko postajo iz leta 1860._NEWLINE_Vojvodske posesti so obdelovali kot sistem odprtega polja do leta 1874, ko so ga lastniki zemlji\xc5\xa1\xc4\x8d in prebivalcev zaprli v tri velike kmetije. Klju\xc4\x8dni dogodki za mesto so bili: sejmi\xc5\xa1\xc4\x8de leta 1877, igri\xc5\xa1\xc4\x8de leta 1880 in pivovarna Eldridge Pope leta 1881. Salisburysko polje se je ohranilo v javni uporabi leta 1892, ko je bilo zemlji\xc5\xa1\xc4\x8de leta 1895 kupljeno za angle\xc5\xa1ki park._NEWLINE_Stalna voja\xc5\xa1ka prisotnost je bila v mestu do zaprtja voja\xc5\xa1nice leta 1881._NEWLINE_Zunaj obzidja so nastajale stanovanjske soseske od leta 1876 dalje. Poundbury je zahodni podalj\xc5\xa1ek mesta, zgrajen leta 1993 v skladu z na\xc4\x8deli urbanih vasi na zemlji\xc5\xa1\xc4\x8dih vojvodstva Cornwall v lasti princa Charlesa. S\xc4\x8dasoma je nastalo 2500 stanovanj s pribli\xc5\xbeno 6000 prebivalci. Princ Charles je sodeloval pri oblikovanju tega razvoja.\n_START_SECTION_\nGeografija\n_START_PARAGRAPH_\nSredi\xc5\xa1\xc4\x8de mesta Dorchester je na nadmorski vi\xc5\xa1ini pribli\xc5\xbeno 55 do 80 metrov, na rahlo nagnjenem terenu ob ju\xc5\xbenem bregu reke Frome. Mestno pozidano obmo\xc4\x8dje se razteza na jug, zahod in jugovzhod od sredi\xc5\xa1\xc4\x8da mesta; na severu in severovzhodu je \xc5\xa1iritev omejena s poplavno ravnico in mokrotnimi travniki._NEWLINE_Zemlji\xc5\xa1\xc4\x8da ju\xc5\xbeno in zahodno od mesta so del obmo\xc4\x8dja izredne naravne lepote (Area of Outstanding Natural Beauty).  Obmo\xc4\x8dje pre\xc4\x8dka ju\xc5\xbeni dorsetski kredni greben, kjer poteka del jugozahodne obalne pe\xc5\xa1poti (South West Coast Path). Z grebena je mogo\xc4\x8de videti ve\xc4\x8d kot tiso\xc4\x8d spomenikov, tudi megalite, kamnite kroge in gradi\xc5\xa1\xc4\x8da; \xc5\xa1tevilne arheolo\xc5\xa1ke najdbe so na ogled v muzeju (Dorset County Museum)._NEWLINE_Geologija mesta obsega podlago, oblikovano v geolo\xc5\xa1ki dobi koniacij, sontonij in campanij v pozni kredni epohi, prekriti z novej\xc5\xa1imi kvartarnimi sedimenti. Osnova je kreda razli\xc4\x8dne sestave. Ponekod na zahodnem robu mesta v okolici Poundburyja imajo sedimenti pokrov iz gline s kremenom, naplavine na poplavni ravnici reke in ve\xc4\x8d ozkih trakov s slabo stratificiranimi vlo\xc5\xbeki, ki so predvsem okoli severovzhodne in jugozahodne meje mesta.\n_START_SECTION_\nGospodarstvo\n_START_PARAGRAPH_\nLeta 2012 je bilo 17.500 ljudi, ki so delali v Dorchestru. Mesto ima \xc5\xa1est industrijskih con (Grove Trading Estate, Poundbury Trading Estate, voja\xc5\xa1nica Marabout, Great Western Center, \xc5\xbdelezni\xc5\xa1ki trikotnik in Casterbridge Industrial Estate). Ve\xc4\x8dinoma je lahka industrija, trgovina na debelo in v storitveni sektor.\n_START_SECTION_\nPisatelja in pesnik\n_START_PARAGRAPH_\nPisatelj in pesnik Thomas Hardy je \xc5\xbeivel v Dorchestru. Otro\xc5\xa1tvo je pre\xc5\xbeivel vzhodno od mesta, njegova hi\xc5\xa1a v mestu, Max Gate, je v lasti National Trusta in je odprta za javnost. Hardy je pokopan v Westminstrski opatiji, njegovo srce so odstranili in ga pokopali v Stinsfordu. _NEWLINE_William Barnes, pesnik v zahodnem nare\xc4\x8dju (West Country), je bil 24 let rektor v Winterborne Camu, zaselku v bli\xc5\xbeini Dorchestra, vse do svoje smrti leta 1886 in je vodil \xc5\xa1olo v mestu. V mestu sta kipa Barnesa in Hardyja._NEWLINE_Roman Johna Cowperja Powysa Maiden Castle (1936) se dogaja v Dorchestru. Powys je \xc5\xbeivel v Dorchestru kot otrok, med majem 1880 in bo\xc5\xbei\xc4\x8dem 1885, ko je bil njegov o\xc4\x8de tukaj kaplan. Po vrnitvi iz Amerike junija 1934 je od oktobra 1934 do julija 1935 \xc5\xbeivel na High Street \xc5\xa1t. 38 v Dorchestru, nato pa se je preselil v Wales.\n_START_SECTION_\nMuzeji\n_START_PARAGRAPH_\nDorchestrski muzeji so Rimljanska mestna hi\xc5\xa1a (Roman Town House), muzej dinozavrov, muzej terakotnih vojakov, muzej medvedka Tedija, voja\xc5\xa1ki muzej, muzej grofije Dorset in razstava Tutankamona.\n_START_SECTION_\nZnamenitosti\n_START_PARAGRAPH_\nV Dorchestrski \xc5\xbeupniji je 293 zgradb, ki so na seznamu zgodovinske Anglije zaradi svojega zgodovinskega ali arhitekturnega pomena, vklju\xc4\x8dno s petimi, ki so uvr\xc5\xa1\xc4\x8dene v I. razred na seznaa. To so cerkev svetega Jurija na ulici Fordington High Street, cerkev svetega Petra na ulici High West Street, Max Gate na Syward Road, rimska mestna hi\xc5\xa1a in Shire Hall, in 16 v II. razred._NEWLINE_Cerkev svetega Jurija ima ju\xc5\xbena vrata iz poznega 11. stoletja, timpanon iz caenskega kamna z realisti\xc4\x8dno rezbarijo svetega Jurija z vojaki, ki prikazujejo \xc4\x8dude\xc5\xbe v bitki pri Antiohiji. Ju\xc5\xbena stranska ladja in severni del verande sta iz 12. stoletja._NEWLINE_Cerkev svetega Petra ve\xc4\x8dinoma izvira iz let 1420 do 1421, ju\xc5\xbena vrata so iz 12. stoletja. Je veliko pomembnih spomenikov, tudi kipa iz 14. stoletja in grobnice iz 14. stoletja. Thomas Hardy je prispeval zakristijo in prezbiterij leta 1856, 1857._NEWLINE_Max Gate je zasnoval Thomas Hardy v slogu kraljice Ane in je bil njegov dom do smrti leta 1928. Zgrajena je bila leta 1885._NEWLINE_Ostanki rimske hi\xc5\xa1e severno od grofijske pala\xc4\x8de so iz za\xc4\x8detka 4. stoletja s poznej\xc5\xa1imi \xc5\xa1iritvami s sistemom za ogrevanje hipokavst in mozai\xc4\x8dnimi tlaki. To je edina vidna rimska mestna hi\xc5\xa1a v Veliki Britaniji. _NEWLINE_Sedanjo zgradbo Shire Hall je zasnoval Thomas Hardwick in je bila zgrajena iz portlandskega klesanega kamna leta 1797. Nadomestila je prej\xc5\xa1njo strukturo, ki je bila v slabem stanju. Zgradba se je od 19. stoletja le malo spremenila. Leta 2014 je bilo izdano gradbeno dovoljenje za preoblikovanje v sredi\xc5\xa1\xc4\x8de dedi\xc5\xa1\xc4\x8dine in turisti\xc4\x8dno znamenitost.'